Ole Glahn (RV), 2005-03-15:
Vi undrer os i Det Radikale Venstre over det her forslag.
Vi går sådan set også ind for evaluering, men det her er i virkeligheden en skjult centralisering, som tillægges indenrigsministeren, hvis vi skal finde begrundelsen for det.
Har det ikke været sådan indtil i dag, at der er masser af institutter og forskningsinstitutioner, der undersøger, hvordan kommuner og i øjeblikket amter løser deres opgaver?
Jeg kan nævne Socialforskningsinstituttet, jeg kan nævne, at Finansministeriet udarbejder forskellige undersøgelser, Amternes og Kommunernes Forskningssekretariat laver undersøgelser, en lang række universiteter gør det.
Det er oven i købet også sådan, at Indenrigsministeriet har nedsat et velfærdspolitisk sekretariat, som også arbejder på tværs og ser på de her sektorer.
Det vil sige, at det ikke er sådan, som vi har hørt fra de andre ordførere, at vi i dag ikke har et grundlag for at vurdere, om den offentlige opgavevaretagelse i kommunalt og amtsligt regi er god nok.
Når det er der, hvad er så grunden til, at indenrigsministeren fremsætter det her forslag?
Hvad er så grunden til, at det her er groet i hr. Poul Nødgaards og regeringspartiernes lille baghave?
Jeg tror, at man vil have et instrument til at komme efter og kontrollere kommunerne, og bag det ligger jo, at man har mistillid til, at den opgaveløsning, som ligger ude i kommunerne, vil kunne varetages på en ordentlig måde, og det er faktisk det værste synes jeg.
Her holdes staten oven i købet fri, men regeringen går ud og siger, at man kan gå ind i den enkelte kommune og lave en analyse og fremkomme med nogle resultater.
Vi er ret sikre på, at hvis man der finder noget negativt, så er dette høje Ting meget hurtigt til at komme med nogle forslag til, hvordan der skal gribes ind og reguleres ude i kommunerne.
Det her er en pølse, hvor der hver dag bliver skåret et stykke af den kommunale selvbestemmelse, og dette her evalueringsinstitut kan i høj grad være med til at fremme den udvikling.
I Det Radikale Venstre arbejder vi oprigtigt for, at der fortsat kan være en decentralisering og et lokalt selvstyre, og det her kan i høj grad blive brugt til at undergrave det.
Så er det blevet efterlyst, bl.a. af hr. Poul Nødgaard og andre og vist også af indenrigsministeren, at oppositionen kom med forslag til alternativer.
Vores alternativ er, at man lader nogle fuldstændig uafhængige personer arbejde med at undersøge forskellige områder, som de har lyst til at undersøge, inden for kommunerne, og så lærer kommunerne imellem gennem en sådan evaluering, hvilke erfaringer man har gjort sig, og det får så en afsmittende effekt.
Jeg ved fra mange års arbejde i den kommunale sektor – jeg ved også, at indenrigsministeren har haft sin gang dér også sådan i det daglige – at der foregår megen læring af gode eksempler, best practice osv., som er nævnt her.
Jeg forstår simpelt hen ikke, og vi forstår i Det Radikale Venstre ikke, at det skal være nødvendigt at lave sådan et institut, hvor der lægges så meget magt ud til indenrigsministeren.
Vi kan ikke se det som andet end et udtryk for, at der er mistillid til den måde, som kommunerne vil løse opgaven på.
Derfor skal de have meget kort snor, og det sikrer indenrigsministeren ved at have dette kontrolorgan, hvor ministeren også kan tage initiativer til, at nogle ganske bestemte områder bliver undersøgt.
Vi er imod det her forslag, men vi går ind for, at der naturligvis skal laves best practice, og der skal også evalueres, så borgerne kan se, hvad de får for pengene, men det mener vi at der er mange institutioner der gør i dag, og vi har også anvist en anden måde at gøre det på end denne ministerstyrede måde.